Høring af udkast til bekendtgørelse om etableringsstøtte til unge landbrugere

Landbrugsstyrelsen sender hermed udkast til bekendtgørelse om etableringsstøtte til unge landbrugere 2024 med tilhørende vejledning i høring.

Bemærkninger skal senest den **24. maj 2024** til euogprojekt@lbst.dk med angivelse af jr.nr. 24-22304-000006.

Eventuelle spørgsmål til bekendtgørelsen kan sendes til:

* Thomas Skovgaard Mortensen på thomor@lbst.dk

Eventuelle spørgsmål til vejledningen kan sendes til:

* Kirstine Friis Lange på kaflan@lbst.dk

**Om bekendtgørelsen**

Bekendtgørelsen er en videreførelse af den eksisterende ordning om etableringsstøtte til unge landbrugere, men den rummer enkelte juridiske præciseringer i forhold til den gældende bekendtgørelse.

Præciseringerne knytter sig særligt til hvilke krav, der gælder på ansøgningstidspunktet for tilsagn og hvilke formkrav, der gælder i forhold til dokumentation. Med forslaget til ny bekendtgørelse skal krav til arbejdskraftbehov og krav om drift af en landbrugsbedrift først være opfyldt på tidspunktet for ansøgning om udbetaling. Denne ændring præciserer, at også unge landbrugere, der er ved at etablere sig, men endnu ikke driver en landbrugsbedrift, kan søge ind i ordningen.

Derudover er en række formelle krav om registrering i CVR-registeret og tinglysning blevet justeret, således at der er flere muligheder for at dokumentere ejerskab etc.

Endelig er kravene til skiltning blevet præciseret, således at der fremadrettet først er krav om skiltning fra tilsagnstidspunktet. Samtidig er krav om skiltning med Landbrugsstyrelsens logo blevet fjernet.

Bekendtgørelsen forventes at skulle anvendes på alle ansøgninger, der er indgivet i 2024. I forhold til ansøgninger, der allerede er modtaget, forventes der i praksis ikke at være nogle ændringer, men hvis nødvendigt, vil Landbrugsstyrelsen kontakte relevante ansøgere.

**Ikrafttræden**

Bekendtgørelsen forventes at træde i kraft den 1. juni 2024.

**Om vejledningen**

Vejledningen er en videreførelse af den tidligere vejledning, men den justeres i forhold til den ændrede bekendtgørelse.

Venlig hilsen

EU & Projekt

Landbrugsstyrelsen